b"\n_START_ARTICLE_\nJosep Marimon i Figueras\n_START_SECTION_\nBiografia\n_START_PARAGRAPH_\nComen\xc3\xa7\xc3\xa0 la seva formaci\xc3\xb3 musical al cor de la parr\xc3\xb2quia de Sant Quint\xc3\xad de Mediona, poblaci\xc3\xb3 on la seva fam\xc3\xadlia es trasllad\xc3\xa0 el 1888, i l'ampli\xc3\xa0 amb el mestre de m\xc3\xbasica de Sant Pere de Riudebitlles, Pere Olivella. Posteriorment estudi\xc3\xa0 a l'Escola Municipal de M\xc3\xbasica de Barcelona amb els mestres Llu\xc3\xads Millet, Antoni Nicolau i Agust\xc3\xad Quint\xc3\xa0s, i on tingu\xc3\xa9 companys d'estudis com Eduard Toldr\xc3\xa0, Joaquim Serra i Antoni Massana, amb qui establ\xc3\xad amistat de per vida. Fund\xc3\xa0 el Quinteto Filarm\xc3\xb3nico amb els m\xc3\xbasics Bernard\xc3\xad G\xc3\xa0lvez, Joan Rigualt, Llu\xc3\xads S\xc3\xa0nchez i Eduard Toldr\xc3\xa0 (posteriorment, aquests dos darrers formaren part del c\xc3\xa8lebre Quartet Renaixement), que es desf\xc3\xa9u quan el 1911 an\xc3\xa0 a Buenos Aires, on va fer de pianista acompanyant de cinema mut. Amb els estalvis recollits marx\xc3\xa0 a Li\xc3\xb3 (1913), per treballar-hi a l'Orchestre Guitton. Abans de la Gran Guerra torn\xc3\xa0 a Barcelona, on perfeccion\xc3\xa0 els estudis d'harmonia i instrumentaci\xc3\xb3 amb el mestre Morera, i poc despr\xc3\xa9s s'enrol\xc3\xa0 com a pianista en vaixells de la companyia Transatl\xc3\xa0ntica que feien la ruta de Buenos Aires._NEWLINE_El 1920 s'establ\xc3\xad definitivament a Barcelona, on comen\xc3\xa7\xc3\xa0 a dirigir els orfeons Llevant, La Violeta Hortense i, des del 1928, El Roser. L'any 1938, la Generalitat el nomen\xc3\xa0 Professor Especial d'Educaci\xc3\xb3 Musical de dues escoles barcelonines, ocupaci\xc3\xb3 que ostent\xc3\xa0 fins a la fi de la guerra civil espanyola. Apartat de la tasca docent, l'any 1940 s'incorpor\xc3\xa0 com a organista de la parr\xc3\xb2quia del Roser, i a l'any seg\xc3\xbcent passa a fer-ho a l'esgl\xc3\xa9sia de Sant Madrona, ambdues de Barcelona. Es f\xc3\xa9u c\xc3\xa0rrec de la Coral infantil de la Casa Provincial de Caritat de Barcelona al setembre del 1945, tasca que compagin\xc3\xa0 amb classes particulars de m\xc3\xbasica._NEWLINE_L'any 1949 es present\xc3\xa0 al II Concurs Barcino de M\xc3\xbasica per a Cobla i Sardanes, que li guardon\xc3\xa0 les composicions M'estimes? i Meravella nostrada. Els darrers anys de la seva exist\xc3\xa8ncia (1950-1953) veieren com Marimon preparava un Manual pr\xc3\xa0ctic d'orientaci\xc3\xb3 per al compositor de sardanes que rest\xc3\xa0 inconcl\xc3\xbas i in\xc3\xa8dit; uns anys m\xc3\xa9s tard (1957), Joaquim Serra publicava el Tractat d'instrumentaci\xc3\xb3 per a cobla que, en certa forma, feia el Manual redundant._NEWLINE_En el camp compositiu va ser autor de m\xc3\xbasica coral, camp en qu\xc3\xa8 harmonitz\xc3\xa0 un gran conjunt de can\xc3\xa7ons populars, lieder, m\xc3\xbasica de cambra i sardanes._NEWLINE_Es guany\xc3\xa0 la vida principalment com a barber."